b"\n_START_ARTICLE_\nOperasjon Biting\n_START_SECTION_\nBakgrunn\n_START_PARAGRAPH_\nEtter slaget om Frankrike og evakueringen av allierte styrkene fra Dunkerque under operasjon Dynamo fikk RAF Bomber Command og den strategiske bombingen av Tyskland Storbritannias hovedfokus. Utover i 1941 \xc3\xb8kte tapene for hvert bomberaid og britisk etterretning konkluderte med at dette skyldtes at tyskerne brukte avanserte radarteknikker. Britisk og tysk radarteknologi og -teknikker hadde p\xc3\xa5 dette tidspunktet v\xc3\xa6rt konkurrerende i nesten et ti\xc3\xa5r, der tyskerne ofte var p\xc3\xa5 samme, eller h\xc3\xb8yere, niv\xc3\xa5 pga kraftig milit\xc3\xa6r investering i denne ferske teknologien. Ved utbruddet av andre verdenskrig hadde den britiske vitenskapelige anvendelsen av radar n\xc3\xa5dd et effektivt niv\xc3\xa5, hovedsakelig takket v\xc3\xa6re arbeidet til Robert Watson-Watt, men teknologien var fremdeles uutviklet og de var ikke i stand til \xc3\xa5 utnytte den som et effektivt forsvarssystem mot den tyske nattlige bombingen. En annen britisk forsker som ogs\xc3\xa5 jobbet med radarsystemer og teknikker, Reginald Victor Jones, brukte de f\xc3\xb8rste \xc3\xa5rene av krigen til \xc3\xa5 unders\xc3\xb8ke hvor avansert tysk radar var i forhold til britisk, og han overbeviste tvilerne om at tyskerne faktisk hadde radar._NEWLINE_Ved \xc3\xa5 granske lekkede tyske dokumenter, kr\xc3\xa6sjede Luftwaffe bombefly og dekrypterte Enigmameldinger, i tillegg til \xc3\xa5 avh\xc3\xb8re tyske krigsfanger, oppdaget Jones at h\xc3\xb8yfrekvente radiosignaler ble sendt over Storbritannia fra kontinentet, og han mente disse stammet fra et retningsbestemt radarsystem. Il\xc3\xb8pet av de neste m\xc3\xa5nedene etter denne oppdagelsen identifiserte Jones flere slike radarsystemer, ett av dem ble brukt for \xc3\xa5 detektere britiske bombefly; dette var kjent som Freya etter en gudinne i norr\xc3\xb8n mytologi. Jones fikk endelige bevis for Freya-systemets eksistens da han ble vist flere mystiske objekter p\xc3\xa5 rekognoseringsbilder tatt av RAF ved La Poterie-Cap-d'Antifer; to sirkul\xc3\xa6re stillinger der hver hadde en rundt 6,1 m bred roterende 'madrassantenne'. Etter \xc3\xa5 ha funnet bevis for disse Freya-anleggene kunne Jones og andre vitenskapsmenn under hans kommando begynne \xc3\xa5 tenke ut mottiltak for dette systemet, og RAF kunne begynne \xc3\xa5 lokalisere disse anleggene og ta dem ut. En annen del av Freya-systemet ble referert til som \xc2\xabW\xc3\xbcrzburg\xc2\xbb i Enigmameldinger, men det var ikke f\xc3\xb8r han ble vist et annet sett med RAF rekognoseringsbilder i november 1941 at han fant ut hva W\xc3\xbcrzburg var. Det bestod av en parabolsk reflektor p\xc3\xa5 rundt 10 m i diameter som jobbet i samarbeid med Freya for \xc3\xa5 lokalisere britiske bombefly og lede Luftwaffe jagerfly til deres posisjon. De to systemene utfylte hverandre: Freya var et radarsystem med lang rekkevidde, men manglet presisjon, mens W\xc3\xbcrzburg hadde vesentlig kortere rekkevidde, men hadde langt h\xc3\xb8yere presisjon. En fordel med W\xc3\xbcrzburg var at den var mye mindre enn Freya, og enklere \xc3\xa5 produsere i det antall som Luftwaffe trengte for \xc3\xa5 forsvare tysk territorium.\n_START_SECTION_\nResultat\n_START_PARAGRAPH_\nSuksessen til raidet mot Bruneval-anlegget hadde to viktige effekter. Det ene var at et suksessfylt raid mot tysk-okkupert omr\xc3\xa5de var en velkommen moralboost for den britiske befolkningen, og raidet ble gitt god plass i britisk media i flere uker etterp\xc3\xa5. Suksessen fikk ogs\xc3\xa5 det britiske War Office til \xc3\xa5 utvide de britiske luftb\xc3\xa5rne styrkene ved \xc3\xa5 blant annet opprette fallskjermsregimentet og \xc3\xa5 konvertere flere infanteribataljoner til luftb\xc3\xa5rne bataljoner i august 1942._NEWLINE_Den andre viktige effekten var den teknologiske kunnskapen som britiske vitenskapsmenn tilegnet seg. Unders\xc3\xb8kelsen av komponentene til radaren viste at den hadde et modulbasert design som gjorde at vedlikehold og reparasjoner var mye enklere enn p\xc3\xa5 britiske radarmodeller. Dette ble bekreftet i avh\xc3\xb8r av den tilfangetatte tyske teknikeren, som viste seg \xc3\xa5 v\xc3\xa6re d\xc3\xa5rligere utdannet enn hans britiske motstykker. Unders\xc3\xb8kelsene gjorde ogs\xc3\xa5 at de britiske vitenskapsmennene fant ut at W\xc3\xbcrzburg ikke ble p\xc3\xa5virket av de konvensjonelle jammeteknikkene som britene hadde brukt s\xc3\xa5 langt i krigen, og de konkluderte med at de burde ta i bruk motmiddelet med kodenavn Window som de nylig hadde utviklet. Effekten av Window p\xc3\xa5 W\xc3\xbcrzburg ble bekreftet av RAF Bomber Command 24. juli 1943 etter et bombeangrep mot Hamburg (operasjon Gomorrah). Da Window ble brukt ble radarene rundt Hamburg blendet og operat\xc3\xb8rene ute av stand til \xc3\xa5 skille mellom radarsignaturer fra fly og Window._NEWLINE_En uventet bonuseffekt av raidet kom fra tyskernes fors\xc3\xb8k p\xc3\xa5 \xc3\xa5 forbedre forsvaret av anleggene mot liknende angrep ved \xc3\xa5 omringe dem med piggtr\xc3\xa5dsperringer. Dette gjorde at de ble lettere \xc3\xa5 oppdage fra luften og dermed et lettere m\xc3\xa5l i forkant av D-dagen."